**A hemofíliás gyerektábor házirendje**

A tábor célja, hogy a hemofíliás gyermekek számára olyan életmódot mutassunk meg – mozgással, sporttal, gyógytornával, aktivitással, elméleti és gyakorlati képzéssel, önkezeléssel, öninjekciózással –, melyet később a hétköznapokon is folytatni tudnak. Célunk, hogy az egészséges emberekhez hasonló módon, mégis egészségi állapotunkra és korlátainkra maximálisan odafigyelve eltöltsünk egy-egy hetet a Balaton partján, kellemes környezetben, tele vidámsággal és jókedvvel.

A házirend meghatározza a tábor belső rendjét és az alapvető szabályokat. E szabályok ismerete és elfogadása feltétlenül szükséges ahhoz, hogy a tábor élete mindannyiunk elvárásának megfelelően alakuljon.

# A házirendet minden táborlakónak a táborba való megérkezés előtt már ismernie kell, valamint neki illetve törvényes képviselőjének aláírásával igazolnia kell annak megértését és elfogadását. A tábor házirendje minden táborlakóra – táborozó gyerekre, tábori segítőkre és a tábori tanács tagjaira – valamint a táborba látogató személyekre egyaránt kötelező!

**Aki a házirendet megszegi – táborozó gyerekek esetében a szülők értesítése mellett –, a tábori tanács írásban indokolt döntése alapján azonnali hatállyal hazaküldhető a táborból!**

1. A tábor napirendjét, programtervét és házirendjét mindenkinek kötelező betartania. A nap elején ismertetett napirendtől való egyéni eltérés csak a táborvezető vagy a táborvezető-helyettes döntése alapján lehetséges.
2. A táborlakó saját vagy más táborlakó egészségi állapotában észlelt minden változást – bármilyen sérülést, bevérzést, ütést, rosszullétet, allergiát stb. – azonnal köteles jelezni a tábori orvosnak, nővérnek, táborvezetőnek vagy táborvezető-helyettesnek!
3. A táborlakónak a táborozás teljes időtartama alatt – a táborban és a tábor területén kívül is – szigorúan TILOS alkohol fogyasztása, birtoklása vagy tárolása, vagy az erre irányuló ráutaló magatartás! E tilalmat megszegő személyeket – függetlenül attól, hogy táborozó gyerek, tábori segítő, tábori tanács tagja vagy táborba látogató – a tábori tanács indokolt határozattal, mérlegelés nélkül azonnali hatállyal hazaküldi, illetve a tábor elhagyására szólítja fel.
4. A nagykorú tábori segítő, tábori tanács tagja vagy táborba látogató csak a táborvezető által kijelölt helyen dohányozhat - szigorú önmérséklettel.
5. A tábor bármely tagját meglopni, megkárosítani, kigúnyolni, megalázni, becsapni vagy neki szándékosan fizikai vagy lelki sérülést okozni szigorúan tilos!
6. Minden táborlakó köteles vigyázni a tábor és a lakótér berendezésére, saját és más vagyontárgyaira. A táborlakó illetve törvényes képviselője felelős a másnak okozott károkért és sérülésekért.
7. A táborlakónak ügyelnie kell a szobák, a mellékhelyiségek és a tábor környezetének tisztaságára és a szobák rendjére. A táborvezető utasítása szerint minden táborlakónak részt kell vennie a takarításban, a mosogatásban és a rendrakásban.
8. A táborlakó nem káromkodik, kerüli a csúnya, indulatos, hangos és tiszteletlen beszédet.
9. Kirándulások esetén a táborlakó a táborvezető vagy a táborvezető-helyettes engedélye nélkül nem hagyhatja el a csoportot. A vezető által meghatározott útvonalat minden esetben be kell tartani!
10. A baleset-, tűzvédelmi előírásokat valamint a közlekedési és egészségügyi szabályokat minden táborlakó köteles szigorúan betartani!
11. A táborozó gyerek és tábori segítő a táborvezető vagy a táborvezető-helyettes engedélye és az általa kijelölt kísérő nélkül nem hagyhatja el a tábor területét. A távozási szándékot mindig be kell jelenteni a táborvezetőnek vagy táborvezető-helyettesnek!
12. A táborozó gyerek **SOHA** nem mehet be kifejezett engedély és valamely tábori segítő felügyelete nélkül a Balatonba.
13. A lakóházakban az étkezés, ideértve a szotyolázást is, nem engedélyezett. Külső szolgáltatótól ételt rendelni csak a táborvezető kifejezett előzetes engedélyével lehetséges; az engedélyt a táborvezető csak kivételes esetben adja meg.
14. A táborlakóknak tilos egymástól pénzt kölcsönkérniük, és a tábor vezetőjétől is csak kifejezetten indokolt esetben, a szülő előzetes jóváhagyásával kérhetnek kölcsön.
15. Figyelemmel a tábor napirendjére és a tervezett közösségi programokra, a táborozás ideje alatt a táborvezető határozza meg, hogy a táborlakók mikor használhatják a mobiltelefonjukat. A gyerek átvételekor a táborvezető tájékoztatja a szülőt, hogy mikor engedélyezett a telefonálás.
16. A táborozók minden esetben saját maguk felelnek a magukkal hozott elektronikai eszközökért ( mobiltelefon, zenelejátszó… stb.), azokért a táborvezetés felelősséggel nem tartozik. Javasoljuk az eszközök mellőzését a táborozás ideje alatt.
17. A szülő – a halaszthatatlanul sürgős és fontos esetek kivételével – csak az esti órákban érdeklődhet telefonon a táborvezetőnél, de kérjük, csak igazán indokolt esetben telefonáljanak. A tábor eseményei minden nap nyomon követhetők lesznek a tábor blogján: <http://www.mhe.hu/blog/>
18. Tekintettel arra, hogy a tábor egyik fontos célja az egészséges életmódra nevelés, a táborvezetés által egészségkárosítónak ítélt ételek és italok fogyasztása (pl. chips, energiaital) nem engedélyezett.
19. A táborlakó a tábor ideje alatt látogatót nem fogadhat, a táborvezető csak kivételes és nagyon indokolt esetben engedélyezheti a látogatást.
20. A tábor programjáért és lebonyolításáért a táborvezető a felelős. A táborvezető-helyettes és a segítők a rájuk bízott feladatok teljesüléséért felelnek.
21. A tábori tanács döntéseit minden táborozónak el kell fogadnia. A táborban mindenkinek tekintetbe kell vennie az alapvető erkölcsi és együttélési normákat.
22. A házirendet vagy a normális együttélés szabályait súlyosan vagy ismételten megszegő gyereket a tábori tanács indokolt határozattal hazaküldheti, ebben az esetben a szülő az értesítést követő hat órán belül köteles a gyermeket hazavinni.

# Alulírott a házirendet elolvastam, megértettem, és elfogadom:

|  |  |  |  |
| --- | --- | --- | --- |
| **Dátum** | **Táborlakó gyerek neve** | **Szülő aláírása** | **Táborlakó gyerek aláírása** |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
| **Dátum** | **Táborlakó gyerek neve** | **Szülő aláírása** | **Táborlakó gyerek aláírása** |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |
|  |  |  |  |